
TYSTYSGRIF CYMHWYSEDD IAITH I ATHRAWON


Camau i’w hystyried wrth hyrwyddo sgiliau llythrennedd disgyblion yn drawsgwricwlaidd gan Marian Thomas, Cymedrolwr TCA

	Yng nghynllun y wers, ystyried a chynnwys:


	· yr eirfa allweddol, gan wirio cenedl enwau anghyfarwydd ymlaen llaw
· adnabod treigladau perthnasol, e.e. hunanbortread – fy + treiglad trwynol; gwyddoniaeth –  curiad y galon a.y.b.
· cyfleoedd i ymestyn yr eirfa, e.e. ansoddeiriau, cymariaethau, priod-ddulliau perthnasol
· y patrymau sydd eu hangen ar ddisgyblion er mwyn medru mynegi eu hunain ar lafar ac yn ysgrifenedig
· dulliau i ymestyn ymatebion, e.e. rhoi rheswm
· cyfleoedd i drafod – partneriaid trafod / gwaith grŵp
· cyfleoedd i ddatblygu uwch sgiliau darllen
· y cwestiynau i’w holi gan sicrhau amrywiaeth o gwestiynau agored a chaeedig; cwestiynau wedi’u gwahaniaethu – gan wirio eu cywirdeb, e.e. Beth wnaeth…/ Sut daeth…?
· cwestiynau caeedig penodol er mwyn ymarfer ymatebion cywir yn unol ag anghenion ieithyddol y dysgwyr, e.e. Oes…? Ydy…? Oedden nhw…? Oedden a.y.b.
· cyfleoedd i ymarfer ar lafar yr hyn y disgwylir iddynt i’w ysgrifennu.





	Cynllunio ar gyfer oedolyn ychwanegol gan gynnwys:


	· y cwestiynau i’w holi – gan wirio eu bod yn gywir
· yr atebion i’w disgwyl, e.e. Ydw / Ydy/ Oedd  a.y.b.
· y patrymau a’r eirfa i’w hymarfer
· rhoi cyfarwyddyd eglur ar ymateb i iaith disgyblion - ‘Os clywir patrymau brawddegol anghywir, e.e. Mae fi yn … rhaid cywiro’r plant a rhoi’r patrwm brawddeg cywir - Rydw i … Fi yw/ydy… Mae gen i …





	Cyflwyno a chadarnhau’r eirfa / termau gan amrywio’r dulliau, e.e.


	· Holi am wybodaeth flaenorol - ‘Pwy sy’n gallu meddwl am y mwya’ o ferfenwau sy’n gysylltiedig â...
· Pwy sy’n cofio’r gair pwysig am ...?
· eu gwneud yn weladwy ar wal eiriau / sleid pwerbwynt 
· defnydd o gardiau fflach – sicrhau mai llythrennau bach sy’n cael eu defnyddio onid oes angen priflythyren, e.e. ar enw gwlad
· gemau cyfateb – cardiau geirfa
· gosod geiriau yn nhrefn yr wyddor
· bingo geiriau
· tynnu sylw at siâp geiriau – i’w helpu i’w sillafu
· defnydd o fyrddau bach gwyn
· trafod tarddiad geiriau, e.e. canran > cant rhan > canrannau i’w helpu i’w cofio
· egluro gair gan osgoi rhoi’r Saesneg
· dosbarthu geiriau – llunio map meddwl ohonynt
· gosod yr eirfa mewn brawddegau byrfyfyr ar lafar, e.e. munud i feddwl am frawddeg sy’n cynnwys ymadrodd (gellid ymarfer hwn/hon a rhifo)
· matiau geiriau – wedi’u gwahaniaethu
· clapio geiriau yn y Cyfnod Sylfaen a chadarnhau ynganiad gyda bys ar y wefus, defnydd o symudiadau / ystum a.y.b.
· mewn grwpiau ffocws holi – Oes gair gwell na...?
· disgyblion  yn rhoi’r termau wrth ymadael â’r wers.





	Cyflwyno a chadarnhau patrymau penodol, e.e.


	
· drilio
· ailadrodd bwriadus
· dulliau ysgrifennu dan arweiniad – amrywio dechreuadau brawddegau
· ysgrifennu ar y cyd
· modelu – cyd-ddarllen enghraifft
· darnau darllen byr i’w darllen a’u trafod fel parau / grwpiau
· adnabod meini prawf llwyddiant wrth ddadansoddi enghraifft
· gwahaniaethu – matiau cymorth;
· adeiladu brawddegau gyda’r eirfa; brawddegau / cymalau ar gardiau i’w gosod mewn trefn
· grid patrwm brawddegau, e.e.

	
	berf
	rhannau’r corff / dillad
	ansoddair
	cymhariaeth

	Ar ei ben
	roedd ganddo
	wallt

	
	

	O amgylch ei wddf
	roedd yn gwisgo
	het
gwregys
	
	

	Am ei ganol
Ar ei draed
	gwisgai
	
	
	

	Ar ei phen
	roedd ganddi
	
	
	



                             gan gwblhau’r grid yn gyntaf trwy drafod ansoddeiriau, 
                             cymariaethau a’r treiglad a.y.b.
· disgyblion i roi brawddeg wrth ymadael â’r wers, e.e. yn mynegi barn, yn disgrifio gwrthrych/person a.y.b.





	Gwaith llafar:


	· gosod targedau penodol a phennu amser, e.e. dwy funud, i gytuno ar 5 pwynt, gan gyflwyno elfen o gystadleuaeth rhwng grwpiau.
· partneriaid trafod – gwneud nodiadau, er mwyn medru adrodd yn nôl
· rhoi rôl wahanol i aelodau grŵp – cardiau trafod / mynegi barn





	Ymateb i waith llafar disgyblion:


	· cadarnhau ymatebion yn barhaus trwy eu hailadrodd yn eglur a chywir
· ailadrodd ymateb yn gywir – Ydy/Ydyn/Oedden /Do a.y.b.
· mynnu atebion mewn brawddeg lawn pan yw’n briodol
· canmol ymatebion cywir, e.e. treiglo’n gywir
· aralleirio ymatebion
· holi’r dosbarth – Ydy X yn gywir? – er mwyn iddynt gywiro ei gilydd
· gofyn i ddisgybl ailadrodd ateb da a chywir er mwyn i eraill ei glywed
· Byddai cywiro popeth yn syrffedus ac nid argymhellir hynny o gwbl – ond i gadw mewn cof wallau arwyddocaol a manteisio ar gyfleoedd yn ddiweddarach i’w defnyddio’n gywir, e.e. plentyn yn dweud tri hwyaden – a chael cyfle wedyn i gyfrif hwyaid!





	Ymateb ar lafar i waith ysgrifenedig disgyblion:


	· atgoffa disgyblion yn gyson o faterion gramadegol
· cynnwys agweddau penodol ar ramadeg yn y MPLl, e.e. defnydd o gysyllteiriau, berfau yn yr amser gorffennol a.y.b. ( Gwelwyd MPLl rhy gyffredinol yn amlach na pheidio, e.e. sillafu / atalnodi’n gywir;  iaith gryno ac i’r pwynt)
· gosod MPLl heriol
· tynnu disgyblion ynghyd ar ganol tasg o bryd i’w gilydd gan eu hatgoffa o’r MPLl
· amgylchynu’r dosbarth ac o weld gwallau sillafu cyffredin – sillafu’r gair/ geiriau ar y Bwrdd Gwyn gan annog disgyblion i wirio eu gwaith
· pan fydd un disgybl yn holi am air – ei rannu â’r dosbarth
· annog defnydd o eiriadur / thesawrws
· wrth weld camddefnydd o batrwm – ei atgyfnerthu ar lafar ac yn ysgrifenedig, e.e. Mae cyfeirnod Aberystwyth yn… > Cyfeirnod… yw/ydy…
· er bod amgylchynu’r grwpiau yn bwysig, osgoi gwneud hynny’n ddibwrpas gan dargedu grŵp penodol o ddisgyblion, naill ai i’w herio neu i ddarparu cynhaliaeth ychwanegol.
· pan fydd disgyblion yn holi am gymorth, eu herio i ddarganfod yr ateb drostynt eu hunain, e.e. mynd â disgybl at yr wyddor ar wal i adnabod llythyren a defnyddio bwrdd gwyn bach i gadarnhau sillafu geiriau anodd.




	Marcio gwaith disgyblion:

	· Sylwadau ysgrifenedig manwl, e.e. Rwyt ti wedi ysgrifennu sgript gwerth chweil.... ac wedi defnyddio gofynnod yn gywir. Beth am gywiro ...? 
· defnydd o symbolau wrth farcio – (Gwelwyd arfer rhagorol ym mlwyddyn 1 a 2 o ddefnyddio symbolau  Mae gan tad-cu (t) rhychau; ‘s’ am sillafu a.y.b.)

